AIŠKINAMASIS RAŠTAS

Dėl valstybės nekilnojamojo turto perdavimo pagal panaudos sutartį

1. **Parengto tarybos sprendimo projekto tikslai ir uždaviniai**

Molėtų rajono savivaldybės administracija (toliau - Administracija) gavo Žuvininkystės tarnybos prie Lietuvos Respublikos žemės ūkio ministerijos (toliau – tarnyba) raštus, kuriuose prašoma perduoti jai pagal panaudos sutartį Savivaldybės patikėjimo teise valdomą valstybės turtą:

1. Virintos upės Klabinių malūno užtvanką, Molėtų r. sav., Alantos sen., Klabinių k.;
2. Siesarties upės Cesarkos malūno užtvanką, Molėtų r. sav., Videniškių sen., Siesarties k.

Tarnyba, vadovaudamasi Vandenų srities plėtros 2017–2023 metų programos įgyvendinimo veiksmų plano, patvirtinto Lietuvos Respublikos aplinkos ministro ir Lietuvos Respublikos žemės ūkio ministro 2017 m. gegužės 5 d. įsakymu Nr. D1-375/3D-312, 2.3.3.1 priemone, numato pertvarkyti Klabinių malūno užtvankos slenkstį upėje Virinta (Šventosios upės pabaseinis), 2.3.3.3 priemone - pertvarkyti Cesarkos malūno slenkstį upėje Siesartis (Šventosios upės pabaseinis). Pagal Lietuvos Respublikos statybos įstatymo 3 straipsnį, statiniai turi būti valdomi statybos užsakovo.

Vadovaujantis Valstybės turto perdavimo panaudos pagrindais laikinai neatlygintinai valdyti ir naudotis tvarkos aprašu, patvirtintu Lietuvos Respublikos Vyriausybės 2002 m. gruodžio 3 d. nutarimu Nr. 1890 „Dėl Valstybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“, valstybės nekilnojamasis turtas, kurį patikėjimo teise valdo Savivaldybė, kitai biudžetinei įstaigai perduodamas turto valdytojo, t. y. Savivaldybės tarybos sprendimu. Sprendimo projektas dėl hidrotechninių statinių perdavimo panaudos pagrindais su centralizuotai valdomo turto valdytoju nederinamas.

Prašomas perduoti valstybės nekilnojamas turtas nenaudojamas ir siūloma jį perduoti pagal panaudos sutartį.

Parengto sprendimo projekto tikslas – perduoti 10 (dešimčiai) metų valstybei nuosavybės teise priklausantį ir šiuo metu Molėtų rajono savivaldybės patikėjimo teise valdomą nekilnojamąjį turtą pagal turto panaudos sutartį Žuvininkystės tarnybai.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 27 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 10 straipsnio 3 dalis, 14 straipsnio 1 dalies 1 punktas, 4 dalis;

Valstybės turto perdavimo panaudos pagrindais laikinai neatlygintinai valdyti ir naudotis tvarkos aprašo, patvirtintas Lietuvos Respublikos Vyriausybės 2002 m. gruodžio 3 d. nutarimu Nr. 1890 „Dėl Valstybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“, 4.1, 6.2.1 papunkčiai.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – perduotas turtas bus prižiūrėtas ir naudojamas Žuvininkystės tarnybos nuostatuose nurodytai veiklai vykdyti.

Neigiamų pasekmių nenumatoma.

**4. Priemonės sprendimui įgyvendinti**

Bus parengta ir pasirašyta turto panaudos sutartis bei turto perdavimo – priėmimo aktas.

 **5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

 **6. Vykdytojai, įvykdymo terminai**

Molėtų rajono savivaldybės administracija.